b'\n_START_ARTICLE_\nJoan Jett\n_START_SECTION_\n1958\xe2\x80\x931975: Zgodnje \xc5\xbeivljenje\n_START_PARAGRAPH_\nJoan Jett, rojena Joan Marie Larkin 22. septembra 1958, v bolni\xc5\xa1nici Lankenau v Wynnewoodu, Pensilvanija. Leta 1967 se je z dru\xc5\xbeino preselila v Baltimore Rockville, Maryland, kjer je obiskovala Randolph Junior High in Wheaton High School. \xc5\xa0tiri leta kasneje, pri svojih 13. letih, je dobila prvo kitaro. Pla\xc4\x8dala je nekaj u\xc4\x8dnih ur igranja, vendar je kmalu nehala. \xc5\xbdelela je igrati rock pesmi, kot so Smoke on the Water, Johnny B. Goode, vendar ji u\xc4\x8ditelj ni dovolil igrati ni\xc4\x8desar drugega razen country pesmi._NEWLINE_Pri 14 letih se je z dru\xc5\xbeino ponovno preselila, tokrat v mesto West Covina, predmestje Los Angelesa, Ju\xc5\xbena Kalifornija. Za\xc4\x8dela je obiskovali popularen mladinski klub Rodney Bingenheimer\'s English Disco, kjer je dobila navdih v glam rock zvezdah tistega \xc4\x8dasa. To so bile predvsem zvezde britanskega popa iz zgodnjih sedemdesetih, kot so David Bowie, Suzi Quatro, Gary Glitter, T. Rex in Slade, ki so Joan najbolj prevzele. Izmed teh je najve\xc4\x8dji vpliv nanjo naredila Suzi Quatro; prva bas kitaristka, ki je postala velika rock zvezda. Od nje je prevzela slog obla\xc4\x8denja in \xc2\xbbshag\xc2\xab\xc2\xa0frizuro.\n_START_SECTION_\n1975\xe2\x80\x931979: The Runaways\n_START_PARAGRAPH_\nLeta 1975 je 15-letna kitaristka Joan Jett z bobnarko Sandy West ustanovila skupino The Runaways, katere producent je bil Kim Fowley. Skupini so se pridru\xc5\xbeile \xc5\xa1e Lita Ford na glavni kitari, Jackie Fox na bas kitari in Cherie Currie na glavnem vokalu._NEWLINE_V letu 1976 so izdale prvi album The Runaways, ki ni do\xc5\xbeivel velikega uspeha razen punk pesmi \xc2\xbbCherry Bomb\xc2\xab, ki sta jo za Cherie Currie napisala Joan Jett in Kim Fowley na njeni avdiciji za glavno vokalistko skupine._NEWLINE_Leta 1977 so izdale album z naslovom Queens of Noise, ki je vseboval pesmi, kot sta \xc2\xbbBorn to Be Bad\xc2\xab\xc2\xa0in \xc2\xbbNeon Angels\xc2\xab. Tudi ta album se je slabo prodajal v Zdru\xc5\xbeenih dr\xc5\xbeavah Amerike, vendar so do\xc5\xbeivele velik uspeh na Japonskem, kjer so prejele tri zlate certifikacije za pesmi. Potovale so po celem svetu in bile predskupina Cheap Trick, Van Halen in Tom Petty and the Heartbreakers._NEWLINE_Ko sta sredi leta 1977 po huj\xc5\xa1em sporu skupino zapustili Cherie Currie in Jackie Fox, je Joan Jett, ki je \xc5\xbee prej skrbela skorajda v celoti za glasbo skupine, postala glavna vokalistka. \xc4\x8ceprav so bile zelo popularne v Evropi, Aziji, Avstraliji, Kanadi in Ju\xc5\xbeni Ameriki ter na sebe opozorile kot predskupina na turneji Ramonesov leta 1978, v ZDA niso zbudile tolik\xc5\xa1ne pozornosti._NEWLINE_The Runaways so izdale \xc5\xa1e dva albuma, Waitin\' for the Night in And Now\xe2\x80\xa6 The Runaways, preden se je njihova pot z zalo\xc5\xbebo Mercury kon\xc4\x8dala._NEWLINE_Njihov zadnji nastop je bil na silvestrovo leta 1978 v San Franciscu, uradno pa so razpadle v aprilu naslednjega leta. V intervjuju za revijo Esquire je Jett povedala: \xc2\xbbKo je skupina The Runaways razpadla, nisem vedela, kaj bi \xc5\xbeelela po\xc4\x8deti. Razpad je kot izguba zelo dobrega prijatelja. Je kot smrt.\xc2\xab\n_START_SECTION_\n1979\xe2\x80\x931981: Solo kariera\n_START_PARAGRAPH_\nPo odlo\xc4\x8ditvi, da nadaljuje solo kariero, je Jett pre\xc5\xbeivela nekaj \xc4\x8dasa v Angliji, kjer je delala z legendarnima \xc4\x8dlanoma punk skupine Sex Pistols, Paulom Cookom in Stevom Jonesom. Z njima je leta 1979 posnela priredbo pesmi \xc2\xbbI Love Rock \'n\' Roll\xc2\xab, ki se je pojavila na albumu Flashback leta 1993. Po povratku v Los Angeles je delala kot producentka prvega albuma skupine Germs._NEWLINE_Poskusila se je tudi v igralskih vodah. Igrala je v filmu, ki temelji na zgodbi skupine The Runaways z naslovom \xc2\xbbWe\'re All Crazy Now\xc2\xab, vendar film ni nikoli iz\xc5\xa1el. Pribli\xc5\xbeno v tem \xc4\x8dasu je spoznala producenta Kennyja Laguno in tekstopisca Ritchieja Cordella, ki sta ji pomagala pri njenem prvem solo albumu. Pri nastajanju plo\xc5\xa1\xc4\x8de je pomo\xc4\x8d dobila s strani rock skupine The Who, ki so ji dovolili, da uporabi njihove snemalne prostore. Kasneje je v reviji Rolling Stone povedala: "Ne bi mogli posneti plo\xc5\xa1\xc4\x8de, \xc4\x8de nam ne bi pomagali. V bistvu so nam dovolili snemati, iz \xc4\x8desar je kasneje nastala pesem \xc2\xbbBad Reputation\xc2\xab, in rekli: \'Pla\xc4\x8daj nam, ko bo\xc5\xa1 lahko\'."_NEWLINE_Po 28 neuspelih poskusih dobiti zalo\xc5\xbebo, ki bi ji izdala plo\xc5\xa1\xc4\x8do, je leta 1980 kot prva \xc5\xbeenska v glasbeni industriji, s Kennyjem Laguno ustanovila lastno, neodvisno znamko, Blackheart Records. Za ustanovitev zalo\xc5\xbebe sta uporabila denar, ki je bil namenjen \xc5\xa1olanju Lagunove h\xc4\x8dere._NEWLINE_Njen prvi solo album, izdan v samozalo\xc5\xbebi z naslovom Joan Jett, je pri\xc5\xa1el na evropsko tr\xc5\xbei\xc5\xa1\xc4\x8de 17. maja 1980.\n_START_SECTION_\n1981\xe2\x80\x931997: Joan Jett & the Blackhearts\n_START_PARAGRAPH_\nJett je ustanovila skupino the Blackhearts med izidom albuma Bad Reputation in njenega drugega albuma I Love Rock \'n\'Roll. \xc4\x8clane skupine je iskala tako, da je dala oglas v revijo L.A. Weekly: \xc2\xbbI\xc5\xa1\xc4\x8dem tri dobre fante.\xc2\xab_NEWLINE_ Avdicija se je odvijala v studiu S.I.R., kjer je za \xc4\x8das avdicije vlogo basista prevzel John Doe, takratni \xc4\x8dlan skupine X. Omenil ji je lokalnega bas kitarista Gary Ryana, pripadnika punk scene, ki je bil obo\xc5\xbeevalec Joan Jett in The Runaways \xc5\xbee ve\xc4\x8d let. Jettova ga je na avdiciji prepoznala in sprejela v skupino. Gary je za kitarista predlagal Erica Ambela, s katerim sta skupaj igrala v skupini Rik L. Rik. Kot zadnji \xc4\x8dlan se je skupini pridru\xc5\xbeil biv\xc5\xa1i bobnar skupine The Avengers, Danny \xc2\xbbFurious\xc2\xab\xc2\xa0O\'Brien. V tej sestavi so zaigrali v nekaj klubih po Ameriki, nakar so od\xc5\xa1li na prvo evropsko turnejo, ki jo je v glavnem sestavljala turneja po Nizozemski in par nastopov po Angliji._NEWLINE_Po zaklju\xc4\x8deni evropski turneji so z novo avdicijo poiskali zamenjavo za O\'Briena, saj je le-ta ostal v Angliji. Izbrali so Leeja Crystala, ki je pred tem sodeloval na albumu pevca Sylvain Sylvain. Sledila je turneja po Zdru\xc5\xbeenih dr\xc5\xbeavah Amerike, kjer so pridobili mnogo ob\xc4\x8dudovalcev. Ker se je album Joan Jett v samozalo\xc5\xbebi dobro prodajal, je zalo\xc5\xbeba Boardwalk z Jett podpisala pogodbo in ponovno izdala album za ameri\xc5\xa1ki trg januarja 1981, tokrat pod imenom Bad Reputation, ki je kmalu dosegel 51. mesto na Ameri\xc5\xa1ki lestvici._NEWLINE_Po letu dni snemanja, med katerim so zamenjali Ambela z novim kitaristom Rickyjem Byrdom, in nastopanja so Joan Jett & the Blackhearts posneli najuspe\xc5\xa1nej\xc5\xa1o plo\xc5\xa1\xc4\x8do I Love Rock \'n\' Roll, ki je bila izdana decembra 1981. Najve\xc4\x8dji hiti so bili \xc2\xbbLittle Drummer Boy\xc2\xab, \xc2\xbbCrimson and Clover\xc2\xab\xc2\xa0in \xc2\xbbI Love Rock \'n\' Roll\xc2\xab. Slednjo pesem je \xc5\xbee drugi\xc4\x8d priredila, tokrat s svojo skupino. Uradno je bila pesem izdana 20. januarja 1982. Gre za singl \xc2\xbbI Love Rock \'n\' Roll\xc2\xab\xc2\xa0skupine Arrows, ki jo je prvi\xc4\x8d sli\xc5\xa1ala na televizijski oddaji Arrows v Angliji med turnejo The Runaways. Na vrhu glasbene lestvice Billboard Hot 100 je pesem obstala sedem zaporednih tednov in prejela platinasto certifikacijo RIAA. Revija Rolling Stone je Jettino razli\xc4\x8dico pesmi uvrstila na 89. mesto stotih najbolj\xc5\xa1ih pesmi za kitaro._NEWLINE_Tudi drugi in tretji singl, vzet iz albuma Bad Reputation, \xc2\xbbCrimson and Clover\xc2\xab\xc2\xa0in \xc2\xbbDo You Wanna Touch Me (Oh Yeah)\xc2\xab, sta se istega leta uvrstila med top 10 oz. med top 20 v poletju 1982. Leta 1983 je izdala Album, ki je postal zlat, vendar razen pesmi \xc2\xbbFake Friends\xc2\xab\xc2\xa0in priredbe \xc2\xbbEveryday People\xc2\xab\xc2\xa0ni dosegel tak\xc5\xa1nega uspeha kot prej\xc5\xa1nji._NEWLINE_Leta 1984 je izdala nov album Glorious Results of a Misspent Youth s priredbo hita skupine The Runaways, \xc2\xbbCherry Bomb\xc2\xab._NEWLINE__NEWLINE_Konec leta 1985 je imela velik MTV silvestrski koncert, kateremu je naslednje leto sledila \xc5\xa1e vloga v filmu Light of Day. Film ni dosegel pri\xc4\x8dakovanega uspeha, razen pesmi \xc2\xbbLight of Day\xc2\xab, ki jo je posebej za film napisal Bruce Springsteen. V tem \xc4\x8dasu sta skupino zapustila Ryan in Crystal, ki sta ju nadomestila Thommy Price in Kasim Sulton. Skupaj so \xc5\xa1e v istem letu izdali album Good Music. Joan Jett & the Blackhearts so postali prva rock skupina, ki je nastopila v gledali\xc5\xa1\xc4\x8du Lunt-Fontanne na Broadwayu in podrla rekord tistega \xc4\x8dasa za najhitreje razprodane karte. Leta 1988 se je Jett vrnila na lestvice s hitoma \xc2\xbbI Hate Myself for Loving You\xc2\xab\xc2\xa0in \xc2\xbbLittle Liar\xc2\xab\xc2\xa0na plo\xc5\xa1\xc4\x8di Up Your Alley. Album je bil ve\xc4\x8dkrat platinast. _NEWLINE_Pesem \xc2\xbbHouse of Fire\xc2\xab, ki jo je napisala skupaj z Desmondom Childom je uporabil Alice Cooper na svojem albumu Trash._NEWLINE_Album The Hit List, izdan leta 1990, je sestavljen iz priredb znanih skladb, kot so \xc2\xbbLove Hurts\xc2\xab, \xc2\xbbPretty Vacant\xc2\xab, \xc2\xbbRoadrunner USA\xc2\xab\xc2\xa0in \xc2\xbbHave You Ever Seen the Rain?\xc2\xab._NEWLINE_Zadnja plo\xc5\xa1\xc4\x8da, ki jo je izdala z zalo\xc5\xbebo Sony/CBS, je Notorious leta 1991. Kasneje je prestopila k zalo\xc5\xbebi Warner Bros. Leta 1993 je sledila kompilacijska plo\xc5\xa1\xc4\x8da njene dosedanje kariere Flashback, izdana v lastni zalo\xc5\xbebi Blackheart Records._NEWLINE_Pozitivne kritike je dobila za leta 1994 izdan album Pure and Simple, ki je poimenovan po njenem glasbenem stilu. Reviji Guitar Player je po izdanem albumu povedala: \xc2\xbbNa\xc5\xa1a glasba je \xc5\xa1e vedno \xc4\x8dist in preprost osnovni rock.\xc2\xab_NEWLINE_Poleg svoje glasbene kariere je bila producentka razli\xc4\x8dnim glasbenikom, prete\xc5\xbeno \xc5\xbeenskim rock skupinam, kot so Bikini Kill, Babes in Toyland ter L7._NEWLINE_8.  junija 1997 izdan album Fetish vsebuje me\xc5\xa1anico starih in novih pesmi.\n_START_SECTION_\n1997 - danes\n_START_PARAGRAPH_\n19. maja 1999 je nastopila za vojake v Bosni in na Kosovu._NEWLINE_9. novembra 2001 je v New Jerseyu prvi\xc4\x8d nastopila skupaj s Springsteenom in zaigrala \xc2\xbbLight of Day\xc2\xab\xc2\xa0za pomo\xc4\x8d dru\xc5\xbeinam prizadetih v teroristi\xc4\x8dnem napadu na World Trade Center._NEWLINE_Po dolgem premoru in te\xc5\xbeavah z lastno zalo\xc5\xbebo je leta 2004 predstavila nov album, Naked, ki je bil izdan le na Japonskem. \xc4\x8cez dve leti je ta album, rahlo spremenjen, izdala za ameri\xc5\xa1ki trg pod imenom Sinner. Obe plo\xc5\xa1\xc4\x8di sta bili izdani v njeni zalo\xc5\xbebi._NEWLINE_25. obletnico zalo\xc5\xbebe Blackheart Records sta 2005 Jett in Laguna praznovala na razprodanem koncertu v Manhattan Webster Hallu, kjer so poleg Joan Jett & the Blackhearts nastopili \xc5\xa1e The Eyeliners in The Vacancies kot predskupini._NEWLINE_Novembra 2007 so se Joan Jett & the Blackhearts pojavili na odru s skupino Mot\xc3\xb6rhead in pevcem Alice Cooperjem na turneji v Angliji. Istega leta so bili tudi predskupina Aerosmithov na njihovi turneji 2007 World Tour._NEWLINE_14. januarja 2007 so prvi\xc4\x8d predvajali nov uvodni video serije American Chopper, v katerem nastopa Joan Jett s pesmijo \xc2\xbbBad Reputation\xc2\xab._NEWLINE_Kot predskupina skupine Green Day je skupaj s Frankom Turnerjem in skupino Paramore nastopila na angle\xc5\xa1ki turneji junija 2010. Septembra istega leta je ponovno nastopila s skupino Aerosmith na njihovi kanadski turneji._NEWLINE_Slaba dva meseca kasneje, novembra 2010, je iz\xc5\xa1la biografija Joan Jett s fotografijami. Knjiga zajema vso pevkino kariero, od nastopanja v skupini The Runaways do danes.'